

1 Въведение

Един от десетте приоритета на Комисията, изтъкнат от нейния председател, г-н Юнкер[[1]](#footnote-1), е премахването на пречките пред цифровия единен пазар в Европа. Общественият сектор, който представлява над една четвърт от общата заетост и допринася за около една пета от БВП на ЕС чрез обществени поръчки, играе ключова роля в цифровия единен пазар като регулатор, доставчик на услуги и работодател.

Държавите членки цифровизират публичните си администрации с цел спестяване на време, намаляване на разходите, повишаване на прозрачността и подобряване както на качеството на данните, така и на предоставянето на обществени услуги. Въпреки това цифровите обществени услуги в Европейския съюз все още не са факт, както показва индексът за навлизане на цифровите технологии в икономиката и обществото за електронното управление през 2016 г.[[2]](#footnote-2) По отношение на трансграничните услуги в съюза ситуацията е още по-сложна, тъй като достъпът до трансгранични услуги все още е затруднен[[3]](#footnote-3).

Все още има голям потенциал за по-нататъшно подобряване на обществените услуги чрез цялостно интегриране и автоматизиране, по-добро използване на надеждни източници на информация и открито публикуване на обществени данни, като същевременно се гарантира, че записите на гражданите и предприятията се третират в съответствие с правилата за защита на данните с цел увеличаване на доверието и надеждността. Националните обществени услуги следва да бъдат свързани и да достигат отвъд националните граници с цел осъществяване на връзка с подобни услуги на равнище ЕС, като по този начин се допринася за цифровия единен пазар. За целта е необходим координиран подход на всички равнища при изготвянето на законодателство, при организирането от публичните администрации на работните им процеси, при управлението на информацията и при разработването на информационни системи за въвеждане на обществени услуги. В противен случай съществуващата цифрова разпокъсаност ще се задълбочи, което би застрашило предлагането на свързани обществени услуги в целия ЕС.

Оперативната съвместимост е ключов фактор за осъществяване на цифровото преобразуване. Тя дава възможност на административните структури да обменят важна информация по електронен път както помежду си, така и с гражданите и предприятията, по разбираеми за всички страни начини. Тя обхваща всички слоеве, които оказват въздействие върху предоставянето на цифрови обществени услуги в ЕС, в това число:

* правни въпроси — например като се гарантира, че законодателството не създава неоснователни пречки за повторното използване на данни в различни области на политиката;
* организационни аспекти — например чрез задължителни официални споразумения относно условията, приложими за взаимодействията между организациите;
* въпроси във връзка с данните/семантиката — например като се гарантира употребата на общи описания на обменяните данни;
* технически предизвикателства — например чрез създаване на необходимата среда от информационни системи, която позволява непрекъснат поток от битове и байтове.

Комисията установи необходимостта от оперативна съвместимост между публичните администрации още през 1999 г.[[4]](#footnote-4) и оттогава подкрепя програми за разработване, популяризиране и използване на решения за оперативна съвместимост в ЕС. През 2010 г. тя прие съобщение,[[5]](#footnote-5) озаглавено „За оперативна съвместимост на европейските обществени услуги“, което съдържа като приложение Европейската стратегия за оперативна съвместимост[[6]](#footnote-6) (ЕСОС) и Европейската рамка за оперативна съвместимост[[7]](#footnote-7) (ЕРОС). Оттогава насам Европейската рамка за оперативна съвместимост служи като еталон в целия Европейски съюз и извън него и е в основата на повечето национални рамки за оперативна съвместимост (НРОС) и съответни стратегии. Въз основа на този успех е време да се актуализира и разшири обхватът на сегашната Европейска рамка за оперативна съвместимост, за да се въведат новите или преработените изисквания за оперативна съвместимост, произтичащи от политиките и програмите на Съюза, както и от публичните администрации, като същевременно се вземат предвид технологичното развитие и тенденциите.

В тази връзка следва да се припомни, че в съобщението относно стратегията за цифров единен пазар за Европа[[8]](#footnote-8) от 6 май 2015 г. оперативната съвместимост се отчита като предпоставка за „*по-ефективни трансгранични връзки и по-ефективни връзки между общностите и между публичните услуги и органите*” и се призовава за преразглеждане и разширяване на съществуващата Европейска рамка за оперативна съвместимост.

2 Актуално състояние по отношение на оперативната съвместимост и бъдещи действия

Програмата за решения за оперативна съвместимост за европейските публични администрации (ISA) (2010—2015 г.),[[9]](#footnote-9) заменена с програмата ISA² (2016—2020 г.),[[10]](#footnote-10) са основните инструменти, чрез които се прилагат сегашната Европейска стратегия за оперативна съвместимост и Европейска рамка за оперативна съвместимост. Това включва набор от действия, чиято цел е да подобрят цифровото сътрудничество между публичните администрации в Европа.

Обсерваторията за национални рамки за оперативна съвместимост (NIFO), създадена от Комисията в рамките на изпълнението на програмата ISA с цел измерване на напредъка и наблюдение на актуалното състояние на оперативната съвместимост в Съюза, показва, че през 2014 г. степента на привеждане на националните рамки за оперативна съвместимост в съответствие с Европейската рамка за оперативна съвместимост е достигнала средно 72 %[[11]](#footnote-11). Въпреки това през 2015 г. степента на прилагане на националните рамки за оперативна съвместимост в конкретни национални проекти е 45 %, което показва, че все още има затруднения при практическото прилагане на сегашните препоръки.

Публичните администрации се нуждаят от по-конкретни насоки относно начините, по които могат да подобрят управлението на своите дейности за оперативна съвместимост, да изградят взаимоотношения между отделните организации, да рационализират процесите, осигуряващи цялостни цифрови услуги, и да гарантират, че съществуващото и новото законодателство не застрашават усилията за постигане на оперативна съвместимост. Тези насоки се представят в актуализиран пакет от препоръки за оперативна съвместимост, включени в Европейската рамка за оперативна съвместимост, както е посочено в приложение 2 към настоящото съобщение.

Тези препоръки следва да помагат на публичните администрации:

* да подобряват управлението на своите дейности за оперативна съвместимост на национално равнище;
* да използват общи оперативни модели за разработване на по-добри цифрови обществени услуги и за включване на потребностите на гражданите и предприятията от други държави — членки на ЕС;
* да управляват притежаваните от тях данни в общи семантични и синтактични формати с цел по-лесно публикуване в портали, обединяване, споделяне и повторно използване на тези данни.

Актуализираните препоръки за оперативна съвместимост се развиват съобразно политиките на ЕС — например съгласно изменената директива относно повторната употреба на информацията в обществения сектор[[12]](#footnote-12), директивата INSPIRE[[13]](#footnote-13) и регламента за електронната идентификация и удостоверителните услуги (eIDAS)[[14]](#footnote-14).

Взети са предвид също и нови европейски инициативи, като например Европейската инициатива за компютърни услуги в облак[[15]](#footnote-15), Планът за действие на ЕС за електронно управление през периода 2016—2020 г.[[16]](#footnote-16) и предвидената инициатива за единен цифров портал[[17]](#footnote-17), така че актуализираните препоръки за оперативна съвместимост да допринесат за тяхното осъществяване.

Нуждата от преразглеждане на Европейската рамка за оперативна съвместимост бе потвърдена по време на консултациите[[18]](#footnote-18) с всички заинтересовани страни, а именно публичните администрации, гражданите и предприятията на държавите членки, както и други заинтересовани страни, като например институциите и органите на Съюза.

3 Необходимостта от нова европейска рамка за оперативна съвместимост

За да се справи с установените предизвикателства за оперативна съвместимост, в настоящото съобщение Комисията представя новата европейска рамка за оперативна съвместимост, както и стратегията за нейното прилагане.

В новата европейска рамка за оперативна съвместимост се обръща по-голямо внимание на начините за практическо прилагане на принципите и моделите за оперативна съвместимост и се отчитат възникващите потребности, свързани с политиката и технологиите. Броят на препоръките е увеличен от 25 на 47. Те са конкретизирани с цел по-лесно прилагане. Поставен е по-силен акцент върху отвореността и управлението на информацията, преносимостта на данните, управлението на оперативната съвместимост и предоставянето на интегрирани услуги[[19]](#footnote-19).

За прилагането на Европейската рамка за оперативна съвместимост е ръководно следното виждане: „Публичните администрации следва да предоставят основни оперативно съвместими насочени към отделния ползвател цифрови обществени услуги на предприятията и гражданите на национално и европейско равнище в подкрепа на свободното движение на стоки, хора, услуги и данни в целия Европейски съюз“.Това виждане е широко подкрепено[[20]](#footnote-20) от консултираните представители на държавите членки в комитетите за ISA и ISA², от публичните администрации и от други заинтересовани страни.

Съобщението е придружено от план за действие за оперативна съвместимост (изложен в приложение 1), който е разделен в пет стратегически приоритетни области. В основата му са приоритетите за оперативна съвместимост, които следва да спомогнат за прилагането на Европейската рамка за оперативна съвместимост през периода 2016—2020 г.

Планът за действие за оперативна съвместимост следва да направлява прилагането на Европейската рамка за оперативна съвместимост. Освен това от държавите членки се очаква да допълват действията на равнището на ЕС (определени в плана за действие за оперативна съвместимост) с национални действия, като по този начин се гарантира съгласуваност, която е от съществено значение за успешното прилагане на оперативната съвместимост в обществения сектор в Съюза. В плана за действие за оперативна съвместимост се разглеждат въпроси, свързани с определянето на надеждни механизми за управление на оперативната съвместимост на национално равнище и в трансграничен план, със сътрудничеството между организациите, с ангажираността на заинтересованите страни, както и с повишаването на информираността относно ползите от оперативната съвместимост. Той включва също разработването, подобряването и популяризирането на основни фактори за оперативна съвместимост и подкрепящите ги инструменти, като същевременно се вземат предвид нуждите и приоритетите на крайните ползватели.

4 Приоритетни области

4.1 Осигуряване на управление, координация и споделяне на инициативи за оперативна съвместимост

Постигането на оперативна съвместимост на публичните администрации изисква органи за управление и координация, както и процеси за планиране, въвеждане и използване на решения за оперативна съвместимост както на национално равнище, така и в целия Съюз.

В тази връзка Комисията и държавите членки играят две ключови роли:

1. да управляват, координират и споделят всички инициативи за оперативна съвместимост[[21]](#footnote-21) на национално и съюзно равнище с оглед да се гарантира, че публичните администрации спазват принципите и препоръките на Европейската рамка за оперативна съвместимост[[22]](#footnote-22);
2. да спомагат за по-доброто сътрудничество на всички равнища между публичните администрации в Съюза и да премахнат оставащата организационна и цифрова изолираност.

Комисията и държавите членки следва да прилагат Европейската рамка за оперативна съвместимост. Комисията ще следи прилагането на Европейската рамка за оперативна съвместимост чрез програмата ISA²[[23]](#footnote-23).

Програмата ISA² ще играе ключова роля в разработването, създаването, развитието, експлоатацията, повторното използване, подобряването и популяризирането на решения за оперативна съвместимост, които улесняват сътрудничеството между публичните администрации. С подкрепата на програма ISA² Комисията ще осигури подходящо управление на оперативната съвместимост, ще класифицира и популяризира решенията за оперативна съвместимост и ще координира различните инициативи на ЕС за оперативна съвместимост[[24]](#footnote-24).

4.2 Разработване на решения за организационна оперативна съвместимост

Предприятията и гражданите следва да са в състояние да се възползват от оперативно съвместими обществени услуги, които се основават на по-добре интегрирани работни процеси и обмен на информация между публичните администрации в Съюза.

В тази връзка организационна оперативна съвместимост означава интегриране или съгласуване на работните процеси между отделните организации и формализиране на отношенията между доставчиците и потребителите на европейски обществени услуги.

4.3 Ангажиране на заинтересованите страни и повишаване на информираността относно оперативната съвместимост

Всяка инициатива за оперативна съвместимост следва да бъде въз основа на конкретна икономическа обосновка, чрез която се доказва, че оперативната съвместимост е целесъобразна инвестиция и че нуждите на ползвателите са по-добре задоволени при наличие на връзка между информационните системи.

В тази връзка публичните администрации следва:

1. да измерват и съобщават основните ползи, които могат да бъдат постигнати чрез прилагане на принципите и препоръките на Европейската рамка за оперативна съвместимост;
2. да спомагат за прилагането на Европейската рамка за оперативна съвместимост и на предлаганите от нея решения.

В качеството си на крайни ползватели, предприятията и гражданите също трябва да бъдат включени в проектирането, анализа, оценката и развитието на европейските обществени услуги. Поради това планът за действие за оперативна съвместимост съдържа конкретно действие във връзка с ангажираността на ползвателите, а именно събирането на информация относно вижданията и нуждите на предприятията и гражданите (включително тези с увреждания) по приобщаващ и съвместен начин. Комисията и държавите членки следва да направляват във възможно най-голяма степен проектирането и разработването на обществени услуги въз основа на нуждите на ползвателите.

4.4 Разработване, поддържане и популяризиране на основни фактори за оперативна съвместимост

Днес публичните администрации управляват по различни методи големи обеми от данни в различни формати, като поддържат по няколко копия от тях в различни хранилища и често ги публикуват в портали в цяла Европа, без да ги хармонизират по отношение на съдържанието и представянето. Този факт обяснява защо те използват повторно съществуващата информация за граждани и предприятия само в 48 % от случаите[[25]](#footnote-25). Това често усложнява и забавя предоставянето на обществени услуги на граждани и предприятия, както и може да постави под въпрос доверието по отношение на защитата на данните.

С цел подобряване на качеството на европейските обществени услуги, предоставяни на крайните ползватели по цифров път, Комисията и държавите членки следва да определят, разработват, подобряват, привеждат в действие, поддържат и популяризират набор от основни фактори за оперативна съвместимост[[26]](#footnote-26), като същевременно гарантират сигурността на обменяните данни.

4.5 Разработване, поддържане и популяризиране на инструменти в подкрепа на оперативната съвместимост

При проектирането, въвеждането и използването на решения за оперативна съвместимост държавите членки имат нужда от подкрепата на практически инструменти, т.е. инструменти, рамки, насоки и спецификации, необходими за постигане на оперативна съвместимост на национално и трансгранично равнище. Комисията и държавите членки следва да насърчават повторното използване на съществуващите инструменти и да продължават да разработват нови такива, по-конкретно:

* Европейската референтна архитектура за оперативна съвместимост и Атласа на оперативната съвместимост в Европа[[27]](#footnote-27);
* начини за оценяване на въздействието, което правото на Съюза оказва върху ИКТ,[[28]](#footnote-28) и установяване на пропуски в законодателството, които възпрепятстват оперативната съвместимост[[29]](#footnote-29);
* „рамката за споделяне и повторна употреба на решения въз основа на информационни технологии (ИТ решения)“, разработена в контекста на програмата ISA² с цел насърчаване и подобряване на споделянето, съвместното разработване и повторното използване на ИТ решения (включително с отворен код) от страна на публичните администрации.

5 Финансови инструменти

Като цяло Комисията ще подкрепя, насърчава и следи за изпълнението на плана за действие за оперативна съвместимост и прилагането на Европейската рамка за оперативна съвместимост най-вече чрез програмата ISA².

Планираните действия могат също изцяло или частично да се финансират от други инструменти, като например:

* програмата „Хоризонт 2020“[[30]](#footnote-30) може да подкрепя действия, свързани с иновации в обществения сектор[[31]](#footnote-31);
* механизмът за свързване на Европа[[32]](#footnote-32) може да подкрепи внедряването и използването на основни трансгранични цифрови услуги с достатъчна степен на зрялост, като електронна идентификация, обществени поръчки и оперативно съвместимо здравеопазване;
* европейските структурни и инвестиционни фондове (ЕСИФ)[[33]](#footnote-33) могат да подкрепят действия, свързани с цифровия растеж чрез разработване на продукти и услуги в областта на ИКТ,[[34]](#footnote-34) както и действия, свързани с укрепването на институционалния капацитет и ефективността на публичните администрации[[35]](#footnote-35);
* програмата за подкрепа на структурните реформи[[36]](#footnote-36) може да подкрепя публичните администрации при прилагането на Европейската рамка за оперативна съвместимост на национално равнище.

Изпълнението на плана за действие за оперативна съвместимост или прилагането на Европейската рамка за оперативна съвместимост може да бъде подкрепено и от други финансови инструменти чрез целенасочени действия в конкретни области на политиката.

6 Наблюдение и докладване

Прилагането на Европейската рамка за оперативна съвместимост и по-специално изпълнението на плана за действие за оперативна съвместимост е възможно само чрез съвместна ангажираност от страна на Комисията и държавите членки. Подпомагана чрез програмата ISA², Комисията следва да управлява и координира изпълнението и наблюдението.

Комисията ще създаде интегрирана рамка за наблюдение, оценка и докладване на напредъка по прилагането на Европейската рамка за оперативна съвместимост и изпълнението на плана за действие за оперативна съвместимост. Тези дейности ще бъдат извършени в рамките на компетентността на обсерваторията за оперативна съвместимост по програмата ISA² с помощта на ключови показатели за ефективност и измерими цели.

Комисията ще направи оценка на прилагането на Европейската рамка за оперативна съвместимост до края на 2019 г. Въз основа на резултатите от оценката и в съответствие с принципите за по-добро регулиране Комисията може да прецени дали конкретните препоръки на Европейската рамка за оперативна съвместимост следва да бъдат част от задължителен инструмент.

7 Заключение

Налице е широко съгласие между заинтересованите страни относно необходимостта от актуализиране на съществуващата европейска рамка за оперативна съвместимост. Ако не бъдат предприети мерки, държавите членки могат да изберат индивидуални и различаващи се подходи за оперативна съвместимост в усилията си да се справят бързо с текущите предизвикателства. Това ще доведе до несъвместими решения, които могат да увеличат цифровата разпокъсаност в рамките на ЕС и да възпрепятстват създаването на цифров единен пазар.

Новата европейска рамка за оперативна съвместимост е оформена в тясно сътрудничество с държавите членки и след широко допитване до всички други заинтересовани страни. За нейното успешно прилагане ще бъде необходимо активното участие на всички заинтересовани страни и по-специално на публичните администрации. Предвидените дейности ще осигурят постигането на крайната цел на новата европейска рамка за оперативна съвместимост, а именно оперативно съвместими, насочени към отделния ползвател обществени услуги в ЕС.

1. Нов старт за Европа: моята програма за работни места, растеж, справедливост и демократична промяна — Политически насоки за следващата Европейска комисия, Встъпително изявление на пленарното заседание на Европейския парламент, Страсбург, 15 юли 2014 г. [↑](#footnote-ref-1)
2. Индексът за електронното управление е възлиза средно на 55,4 %, като е налице значителна разлика между държавите членки с най-висок и най-нисък индекс. [↑](#footnote-ref-2)
3. Както е посочено в доклада за индекса на единния пазар за 2014 г. по отношение на единните звена за контакт. [↑](#footnote-ref-3)
4. През 1999 г. Комисията започна инициатива, посветена на оперативната съвместимост: Решение № 1719/1999/ЕО на Европейския парламент и на Съвета от 12 юли 1999 г. относно набор от насоки, включително за идентифицирането на проекти от общ интерес, за трансевропейските мрежи за електронен обмен на данни между администрациите (IDA). [↑](#footnote-ref-4)
5. Съобщение на Комисията до Европейския парламент, Съвета, Европейския икономически и социален комитет и Комитета на регионите „За оперативна съвместимост на европейските обществени услуги“, Брюксел, 16.12.2010 г., (COM(2010) 744 final). [↑](#footnote-ref-5)
6. COM(2010) 744 final, приложение 1. [↑](#footnote-ref-6)
7. COM(2010) 744 final, приложение 2. [↑](#footnote-ref-7)
8. [Съобщение на Комисията до Европейския парламент, Съвета, Европейския икономически и социален комитет и Комитета на регионите „Стратегия за цифров единен пазар за Европа“, Брюксел, 6.5.2015 г., (COM(2015) 192 final).](http://eur-lex.europa.eu/legal-content/EN/TXT/PDF/?uri=CELEX:52010DC0245&from=EN) [↑](#footnote-ref-8)
9. Решение № 922/2009/ЕО на Европейския парламент и на Съвета от септември 2009 г. относно решения за оперативна съвместимост за европейските публични администрации (ISA). [↑](#footnote-ref-9)
10. Решение (ЕС) 2015/2240 на Европейския парламент и на Съвета от 25 ноември 2015 г. за създаване на програма за решения за оперативна съвместимост и общи рамки за европейските публични администрации, предприятията и гражданите (програма ISA²) като средство за модернизиране на публичния сектор. [↑](#footnote-ref-10)
11. State of Play of Interoperability in Europe – Report 2014 (Съвременно състояние по отношение на оперативната съвместимост в Европа – доклад 2014 г.). [↑](#footnote-ref-11)
12. 2003/98/ЕО, изменена с Директива 2013/37/ЕС. [↑](#footnote-ref-12)
13. Директива 2007/2/EО от март 2007 г. за създаване на инфраструктура за пространствена информация в Европейската общност (INSPIRE). [↑](#footnote-ref-13)
14. Регламент (ЕС) № 910/2014 на Европейския парламент и на Съвета от 23 юли 2014 г. относно електронната идентификация и удостоверителните услуги при електронни трансакции на вътрешния пазар и за отмяна на Директива 1999/93/ЕО. [↑](#footnote-ref-14)
15. Съобщение на Комисията до Европейския парламент, Съвета, Европейския икономически и социален комитет и Комитета на регионите „Европейска инициатива за компютърни услуги — Изграждане на конкурентоспособна икономика в Европа, основана на данни и знания“ (COM(2016)0178 final). [↑](#footnote-ref-15)
16. Съобщение на Комисията до Европейския парламент, Съвета, Европейския икономически и социален комитет и Комитета на регионите „План за действие на ЕС за електронно управление през периода 2016—2020 г. Ускоряване на цифровото преобразуване на управлението“ (COM(2016)0179 final). [↑](#footnote-ref-16)
17. Инициатива за цифров единен пазар в рамките на набор от действия за електронно управление. [↑](#footnote-ref-17)
18. SWD(2017)113 във връзка с обобщения доклад относно процеса на консултиране показва, че държавите членки и институциите на ЕС са посочили необходимостта от нова европейска рамка за оперативна съвместимост, за да: i) се вземат предвид новите технологични тенденции (73 %); ii) се предоставят практически и по-целесъобразни насоки за прилагане на изискванията за оперативна съвместимост (73 %); и iii) се осигури съгласуваност с развитието на стратегиите на ЕС, по-специално стратегията за цифров единен пазар (65 %). [↑](#footnote-ref-18)
19. SWD(2017)112 относно преразглеждането на Европейската рамка за оперативна съвместимост — анализ, в който се съдържа подробна информация относно увеличения брой препоръки и добавената стойност на актуализациите. [↑](#footnote-ref-19)
20. SWD(2017)113 във връзка с обобщения доклад относно процеса на консултиране показва, че 87 % от респондентите одобряват това виждане. [↑](#footnote-ref-20)
21. Инициативите за оперативна съвместимост следва да се разбират като действия и решения (т.е. рамки, услуги и инструменти), които допринасят за подобряване на взаимодействието между европейските публични администрации на всички равнища, включително споделянето на информация и знания между организациите. Тези инициативи следва да обхващат всички равнища на оперативна съвместимост — правно, организационно, семантично и техническо. [↑](#footnote-ref-21)
22. Принципът на пропорционалност ограничава действията на ЕС до това, което е необходимо за постигане на съгласуваните политически цели. Това означава, че ЕС ще избере решения, които предоставят на държавите членки възможно най-голяма свобода. [↑](#footnote-ref-22)
23. Решение (ЕС) 2015/2240 относно ISA², член 1, параграф 2. [↑](#footnote-ref-23)
24. Решение (ЕС) 2015/2240 относно ISA², членове1 и 3. [↑](#footnote-ref-24)
25. Както е посочено в раздел 4.3.2 „Електронно управление“ на стратегията за цифров единен пазар (COM(2015) 192 final). [↑](#footnote-ref-25)
26. Както е определено в член 2, параграф 14 от Решението относно ISA2, „основни фактори за оперативна съвместимост“ означава решения за оперативна съвместимост (например услуги и инструменти, стандарти и спецификации), необходими за ефикасното и ефективно предоставяне на обществени услуги в различните администрации. [↑](#footnote-ref-26)
27. Решение (ЕС) 2015/2240 относно ISA², член 3, буква е). [↑](#footnote-ref-27)
28. Решение (ЕС) 2015/2240 относно ISA², член 3, буква в). [↑](#footnote-ref-28)
29. Решение (ЕС) 2015/2240 относно ISA², член 3, буква г). [↑](#footnote-ref-29)
30. Регламент (ЕС) № 1291/2013 на Европейския парламент и на Съвета от 11 декември 2013 г. за създаване на „Хоризонт 2020“ — рамковата програма за научни изследвания и иновации (2014—2020 г.) и за отмяна на Решение № 1982/2006/ЕО, [Официален вестник на Европейския съюз L 347/104], Брюксел, 20.12.2013 г. [↑](#footnote-ref-30)
31. Обществено предизвикателство № 6 „Европа в един променящ се свят — приобщаващи, новаторски и мислещи общества“ от „Хоризонт 2020“. [↑](#footnote-ref-31)
32. Регламент (ЕС) № 283/2014 на Европейския парламент и на Съвета от 11 март 2014 г. относно насоки за трансевропейските мрежи в областта на телекомуникационната инфраструктура и за отмяна на Решение № 1336/97/ЕО. [↑](#footnote-ref-32)
33. <http://ec.europa.eu/regional_policy/en/information/legislation/guidance/>. [↑](#footnote-ref-33)
34. Тематична цел № 2 на ЕСИФ. [↑](#footnote-ref-34)
35. Тематична цел № 11 на ЕСИФ. [↑](#footnote-ref-35)
36. <http://ec.europa.eu/about/srss/index_en.htm>. [↑](#footnote-ref-36)